
Mohák bioindikátorként való alkalmazhatóságának vizsgálata

Számos kutatás során bizonyították, hogy a mohák kitűnő biológiai indikátorok természetes és mesterséges eredetű nehézfémek, így akár radionuklidok előfordulásának vizsgálatára, mert nincsen összetett gyökérrendszerük, ezáltal a felszíni környezetből szívják fel a tápanyagot. Morfológiájuk nem változik az évszakok során, így képesebbek nagyobb mennyiségben is a nehézfémek elraktározására, könnyen mérhetővé téve a környezeti előfordulást, akár egy mesterséges szennyezés biomonitorozását is.
Az urán-238 bomlási sorába tartozó polónium-210 alfa sugárzó izotóp, mely a földkéregből szivárog fel a felszíni talajba, illetve jut ki a légkörbe. A Po-210 könnyen mobilizálható izotóp, mellyel radiológiai szennyezések nyomon követése valósítható meg.
Munkám során 14 mohaminta Po-210 aktivitáskoncentrációját vizsgáltam, melyek közül 10 darab Magyarországról, elsősorban a Bakonyból származik, 4 darab pedig Erdélyből.
A Po-210 meghatározását félvezető (PIPS) detektoros alfa-spektrométerrel végeztem, melyhez a forrást a kombinált savas feltárás utáni spontán depozícióval készítettem. Emellett az összes vizsgálati helyről lett talajmintát is gyűjtöttem, és meghatároztam a talaj-moha Po-210 transzfer faktorát.

